Den cirka halve million lyttere, der hver uge stiller ind på Radio24syv, ser ud til også at kunne gøre det i fremtiden. Forhandlingerne om en nyt medieforlig – og dermed Radio24syvs fremtid – går først i gang i det nye år, men allerede nu siger syv partier, som tilsammen har flertal i Folketinget, at de ønsker, at radioen skal fortsætte.

Enhedslisten, SF, Alternativet, Radikale, Venstre, Konservative og Dansk Folkeparti siger til Politiken, at Radio24syv er så god en nyskabelse, at partierne fortsat vil bruge licenskroner på taleradioen.

»Radio24syv har tilført radioformatet noget rigtig, rigtig godt. De har bevist deres værd, og de har vist, at der var plads til og brug for en ny taleradio«, siger Alternativets medieordfører, Rasmus Nordqvist.